CELEX: 32021R1096
Language: et
Date: 2021-04-21 00:00:00
Title: Komisjoni delegeeritud määrus (EL) 2021/1096, 21. aprill 2021, millega muudetakse Euroopa Parlamendi ja nõukogu määrust (EL) 2019/787 segude märgistamise sätete osas

6.7.2021   
               
               
                  ET
               
               
                  Euroopa Liidu Teataja
               
               
                  L 238/1
               
            
         KOMISJONI DELEGEERITUD MÄÄRUS (EL) 2021/1096,
         21. aprill 2021,
         millega muudetakse Euroopa Parlamendi ja nõukogu määrust (EL) 2019/787 segude märgistamise sätete osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008, (1) eriti selle artikli 50 lõiget 3,
         ning arvestades järgmist:
         
                     (1)
                  
                  
                     Määrusega (EL) 2019/787 on oluliselt ümber sõnastatud teatavad tootmise ja märgistamise sätted, milles käsitletakse piiritusjooke ja toiduaineid, mille tootmisel on kasutatud koostisainena piiritusjooke.
                  
               
                     (2)
                  
                  
                     Määruse (EL) 2019/787 artikli 13 lõikega 3 on laiendatud selliste miksitud piiritusjookide märgistamise sätteid, mis ei vasta ühegi piiritusjoogikategooria nõuetele, segudele, mis on saadud eri geograafiliste tähistega piiritusjookide või geograafilise tähisega piiritusjookide ja geograafilise tähiseta piiritusjookide kombinatsioonina.
                  
               
                     (3)
                  
                  
                     Seega võib määruse (EL) 2019/787 artikli 13 lõike 3 kohaselt miksitud piiritusjoogi või segu korral kõnealuse määruse I lisas esitatud piiritusjoogikategooria seadusliku nimetuse või piiritusjoogi geograafilise tähise märkida üksnes nende alkohoolsete koostisosade loetelus, mis on esitatud piiritusjoogi seadusliku nimetusega samas vaateväljas. See tähendab, et piiritusjoogikategooriat, millesse selle sättega hõlmatud segu kuulub, ei tohi selle seadusliku nimetusena kasutada. Ainus kõnealuses artiklis sätestatud erand puudutab segusid, mis on valmistatud sama geograafilise tähisega piiritusjookidest, või segusid, mille valmistamisel kasutatud ühelgi piiritusjoogil ei ole geograafilist tähist. Nende segude puhul tähendab see, et nende kirjeldamisel, esitlemisel ja märgistamisel võib kasutada seadusliku nimetusena vastavat piiritusjoogikategooriat.
                  
               
                     (4)
                  
                  
                     Määruse (EL) 2019/787 artikli 3 punktides 11 ja 12 sätestatud määratluste kohaselt on segu siiski kahe või enama sellise sama kategooria piiritusjoogi kombinatsioon, mis on eristatavad üksnes väikeste erinevuste tõttu koostises. Seepärast kuuluvad sel viisil saadud piiritusjoogid tingimata nende segamisel kasutatud piiritusjookidega samasse piiritusjoogikategooriasse. Kõnealuse määruse artikli 10 lõikes 2 on sätestatud, et asjaomase määruse I lisas esitatud piiritusjoogikategooria nõuetele vastava piiritusjoogi puhul kasutatakse seadusliku nimetusena kõnealuse kategooria nimetust. Selle nõude kohaselt on kõigi segude puhul, mitte üksnes selliste segude puhul, mille suhtes on tehtud erand kõnealuse määruse artikli 13 lõike 3 neljanda lõigu alusel, lubatud kasutada seadusliku nimetusena selle kategooria nimetust, millesse nad kuuluvad.
                  
               
                     (5)
                  
                  
                     Selleks et kõrvaldada vastuolu määruse (EL) 2019/787 artikli 10 lõikest 2 ja artikli 13 lõikest 3 tulenevate kohustuste vahel segude märgistamisel ning tagada piiritusjookide tootjate õiguskindlus ja tarbijate õiguspärane teavitamine, on asjakohane täpsustada märgistamise erisätteid segude puhul, sealhulgas selliste segude puhul, mis saadakse eri geograafiliste tähistega piiritusjookide kombinatsioonina või geograafilise tähisega piiritusjookide ja geograafilise tähiseta piiritusjookide kombinatsioonina. Samuti on vaja muuta kõnealuse määruse artikli 3 lõiget 3 ja artikli 10 lõiget 7, milles on osutatud kõnealustele märgistamise erisätetele.
                  
               
                     (6)
                  
                  
                     Seepärast tuleks määrust (EL) 2019/787 vastavalt muuta.
                  
               
                     (7)
                  
                  
                     Määruse (EL) 2019/787 artikli 51 lõike 3 kohaselt ja selleks, et vältida regulatiivset vaakumit, tuleks käesolevat määrust kohaldada tagasiulatuvalt alates 25. maist 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) 2019/787 muudetakse järgmiselt.
            
                        1)
                     
                     
                        Artikli 3 punkt 3 asendatakse järgmisega:
                        
                                    „3)
                                 
                                 
                                    „viide“ – otsene või kaudne viide ühele või mitmele I lisas sätestatud piiritusjoogikategooriates esitatud seaduslikule nimetusele või piiritusjoogi geograafilisele tähisele, mis on muu kui viide, mida kasutatakse liitnimetuses või artikli 13 lõigetes 2–4 osutatud koostisosade loeteludes järgmiste kirjeldamisel, esitlemisel või märgistamisel:
                                    
                                                a)
                                             
                                             
                                                toiduaine, mis ei ole piiritusjook, või
                                             
                                          
                                                b)
                                             
                                             
                                                piiritusjook, mis vastab I lisa 33.–40. kategooria nõuetele;“.
                                             
                                          
                              
                  
                        2)
                     
                     
                        Artikli 10 lõike 7 esimene lõik asendatakse järgmisega:
                        
                                    „7.
                                 
                                 
                                    Ilma et see piiraks artiklite 11 ja 12 ning artikli 13 lõigete 2–4 kohaldamist, on keelatud kasutada käesoleva artikli lõikes 2 osutatud seaduslikke nimetusi või geograafilisi tähiseid selliste jookide kirjeldamisel, esitlemisel või märgistamisel, mis ei vasta I lisas sätestatud asjaomase kategooria nõuetele või asjaomasele geograafilisele tähisele. Seda keeldu kohaldatakse ka juhul, kui selliseid seaduslikke nimetusi või geograafilisi tähiseid kasutatakse koos selliste sõnadega nagu „sarnane“, „liiki“, „stiili“, „valmistatud“, „lõhna või maitsega“ või muude samalaadsete sõnadega.“
                                 
                              
                  
                        3)
                     
                     
                        Artiklit 13 muudetakse järgmiselt:
                        
                                    a)
                                 
                                 
                                    lõige 3 asendatakse järgmisega:
                                    
                                                „3.
                                             
                                             
                                                Miksitud piiritusjoogi korral võib I lisas sätestatud piiritusjoogikategooria seadusliku nimetuse või piiritusjoogi geograafilise tähise märkida üksnes nende alkohoolsete koostisosade loetelus, mis on esitatud piiritusjoogi seadusliku nimetusega samas vaateväljas.
                                             
                                          Esimeses lõigus osutatud juhul peab alkohoolsete koostisosade loetelule olema lisatud vähemalt üks artikli 10 lõike 6 punktis e osutatud sõna. Nii alkohoolsete koostisosade loetelu kui ka selle juurde kuuluv sõna peab olema esitatud segu seadusliku nimetusega samas vaateväljas, samas kirjatüübis ja sama värvi tähtedega, mille suurus ei ole suurem kui pool seadusliku nimetuse kirjasuurusest.
                                    Lisaks esitatakse alkohoolsete koostisosade loetelus vähemalt ühel korral kõigi alkohoolsete koostisosade osakaal protsentides kasutatud koguste kahanevas järjekorras. See osakaal peab võrduma nimetatud koostisosa puhta alkoholi mahuprotsendiga miksitud piiritusjoogi puhta alkoholi kogusisaldusest mahuprotsentides.“;
                                 
                              
                                    b)
                                 
                                 
                                    lisatakse järgmine lõige:
                                    
                                                „3a.
                                             
                                             
                                                Segu puhul kannab piiritusjook I lisas esitatud asjaomase piiritusjoogikategooria puhul ette nähtud seaduslikku nimetust.
                                                Eri geograafiliste tähistega piiritusjookide kombinatsioonina või geograafilise tähisega piiritusjookide ja geograafilise tähiseta piiritusjookide kombinatsioonina saadud segude suhtes kohaldatakse järgmisi tingimusi:
                                                
                                                            a)
                                                         
                                                         
                                                            segu kirjeldamisel, esitlemisel või märgistamisel võib märkida I lisas esitatud seaduslikud nimetused või segamisel kasutatud piiritusjookide vastavad geograafilised tähised, tingimusel et need esinevad
                                                            
                                                                        i)
                                                                     
                                                                     
                                                                        üksnes segus sisalduvate alkohoolsete koostisosade loetelus seadusliku nimetusega samas kirjatüübis ja sama värvi tähtedega, mis ei ole suuremad kui pool seadusliku nimetuse kirjasuurusest, ning
                                                                     
                                                                  
                                                                        ii)
                                                                     
                                                                     
                                                                        vähemalt üks kord segu seadusliku nimetusega samas vaateväljas;
                                                                     
                                                                  
                                                      
                                                            b)
                                                         
                                                         
                                                            alkohoolsete koostisosade loetelule peab olema lisatud vähemalt üks artikli 10 lõike 6 punktis d osutatud sõna;
                                                         
                                                      
                                                            c)
                                                         
                                                         
                                                            alkohoolsete koostisosade loetelus tuleb esitada vähemalt ühel korral kõigi alkohoolsete koostisosade osakaal protsentides kasutatud koguste kahanevas järjekorras. See osakaal peab võrduma nimetatud koostisosa puhta alkoholi mahuprotsendiga miksitud piiritusjoogi puhta alkoholi kogusisaldusest mahuprotsentides.“
                                                         
                                                      
                                          
                              
                  
         
            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 25. maist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 21. aprill 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 130, 17.5.2019, lk 1.